次韻劉寛夫題進此庵
作者：劉才邵
朝代：宋

paragraphs: 使君機鑒高，圓妙等空有。
一超到真際，論古全無友。
豈更向鴻濛，勤勤問何叟。
以茲了喧靜，三三元一九。
佳哉府中園，松竹當花柳。
於中結圓廬，風月供戶牖。
從來廊廟具，朝野注望久。
難從容膝安，廣袤横數肘。
定煩帷幄籌，爲指逐獸狗。
氣吞西江水，吸盡才一口。
坐令世間人，仰之如北斗。
第功高汗馬，許復更稱首。
方知庵中人，元是經綸手。